Tarybos reglamentas (EB) Nr. 2059/2003
2003 m. lapkričio 17 d.
iš dalies keičiantis Reglamentą (EB) Nr. 79/65/EEB sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje
EUROPOS BENDRIJŲ TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Europos ekonomikos ir socialinių reikalų komiteto nuomonę [2],
pasikonsultavusi su Regionų komitetu,
kadangi:
(1) Tarybos reglamentu Nr. 79/65/EEB [3] sukurtas tinklas teikia Komisijai objektyvią ir svarbią informaciją apie bendrą žemės ūkio politiką.
(2) Dėl vadybos priežasčių Komisijai turėtų būti leista valstybės narės prašymu iš dalies keisti Reglamento Nr. 79/65/EEB priedu nustatytą valstybių narių regionų sąrašą.
(3) Duomenų tinklas yra naudinga priemonė, padedanti Bendrijai plėtoti savo politiką, taigi tarnauja valstybėms narėms taip pat, kaip ir Bendrijai. Todėl kompiuterizuotų sistemų, kuriomis grindžiamas tinklas, ir tyrimų bei kitų tinklo aspektų veiklos plėtros išlaidas turėtų finansuoti Bendrija.
(4) Todėl Reglamentą Nr. 79/65/EEB reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas Nr. 79/65/EEB iš dalies keičiamas taip:
1. I skyriuje įrašomas šis straipsnis:
"2a straipsnis
Valstybės narės prašymu regionų sąrašas iš dalies keičiamas 19 straipsnyje nustatyta tvarka, jeigu prašymas susijęs su valstybės narės regionais."
2. 22 straipsnio 1 dalis pakeičiama taip:
"1. Asignavimai, įtraukiami į Komisijos dalį Europos Sąjungos biudžete skirti padengti:
a) toms duomenų tinklo išlaidoms, kurios susijusios su mokesčių mokėjimu apskaitos tarnyboms už jų vykdomas 9 ir 14 straipsniuose nurodytas pareigas;
b) visoms kompiuterizuotų sistemų, kuriomis naudojasi Komisija, valstybių narių siunčiamų apskaitos duomenų priėmimo, patikrinimo, apdorojimo ir analizės išlaidoms.
b punkte minėtoms išlaidoms tam tikrais atvejais priskiriamos to darbo rezultatų paskleidimo ir tyrimų bei kitų duomenų tinklo aspektų plėtros išlaidos."
2 straipsnis
Šis reglamentas įsigalioja septintą dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. lapkričio 17 d.